У почетку рата, градови на обали Егејског мора имали су грчке гарнизоне успостављене још у време Кировог припремања устанка. Тисаферн је након пропасти Кировог похода кренуо у освајање градова. Међутим, персијски гарнизон формиран је једино у Милету. Први спартански заповедник у Малој Азији био је Тиброн који је, због неспособности, убрзо смењен Деркилидом. Деркилид је освојио Еолиду (Троаду) након чега је ступио у преговоре са Тисаферном и Фарнабазом (сатрапима Лидије и Фригије). Персијанци су могли да рачунају на помоћ атинског адмирала Конона који је, након пораза код Егоспотама, био један од највећих непријатеља Спартанаца. Конон је именован командантом персијске флоте од 300 бродова.